สรุปภาวะตลาดต่างประเทศ ประจำวันที่ 8 เม.ย. 2563
สรุปภาวะตลาดต่างประเทศ ประจำวันที่ 8 เม.ย. 2563
9 เม.ย. 2563

ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (8 เม.ย.) โดยได้แรงหนุนหลังจากเจ้าหน้าที่สหรัฐคาดการณ์ว่า สถานการณ์การแพร่ระบาดของโควิด-19 จะพลิกผันดีขึ้นหลังผ่านพ้นสัปดาห์นี้ และจากการที่นักลงทุนคาดหวังว่าธนาคารกลางสหรัฐ (เฟด) จะออกมาตรการพยุงเศรษฐกิจเพิ่มเติม นอกจากนี้ ตลาดยังได้ปัจจัยบวกจากหุ้นกลุ่มธุรกิจสุขภาพที่พุ่งขึ้นอย่างแข็งแกร่ง หลังจากนายเบอร์นี่ แซนเดอร์ส วุฒิสมาชิกรัฐเวอร์มอนต์ ประกาศถอนตัวจากการแข่งขันเป็นตัวแทนพรรคเดโมแครตเข้าชิงตำแหน่งประธานาธิบดีสหรัฐ
ดัชนีเฉลี่ยอุตสาหกรรมดาวโจนส์ปิดที่ 23,433.57 จุด พุ่งขึ้น 779.71 จุด หรือ +3.44% ขณะที่ดัชนี S&amp;P500 ปิดที่ 2,749.98 จุด เพิ่มขึ้น 90.57 จุด หรือ +3.41% และดัชนี Nasdaq ปิดที่ 8,090.90 จุด เพิ่มขึ้น 203.64 จุด หรือ +2.58%
 
ตลาดหุ้นยุโรปปิดปรับตัวขึ้นเล็กน้อยเมื่อคืนนี้ (8 เม.ย.) โดยบวกขึ้นเป็นวันที่ 3 ติดต่อกันตามการทะยานขึ้นของตลาดหุ้นวอลล์สตรีท แต่บรรยากาศการซื้อขายยังคงเป็นไปอย่างระมัดระวัง เนื่องจากนักลงทุนกำลังจับตารอดูว่า รัฐมนตรีคลังของยูโรโซนจะบรรลุข้อตกลงเรื่องมาตรการเยียวยาเศรษฐกิจร่วมกันได้หรือไม่
ดัชนี Stoxx Europe 600 ขยับขึ้น 0.02% ปิดที่ 326.67 จุด
ดัชนี CAC-40 ตลาดหุ้นฝรั่งเศสปิดที่ 4,442.75 จุด เพิ่มขึ้น 4.49 จุด หรือ +0.10%, ดัชนี DAX ตลาดหุ้นเยอรมันปิดที่ 10,332.89 จุด ลดลง 23.81 จุด หรือ -0.23% และดัชนี FTSE 100 ตลาดหุ้นลอนดอนปิดที่ 5,677.73 จุด ลดลง 26.72 จุด หรือ -0.47%
 
ตลาดหุ้นลอนดอนปิดปรับตัวลงเมื่อคืนนี้ (8 เม.ย.) เนื่องจากนักลงทุนวิตกกับยอดผู้เสียชีวิตจากโควิด-19 ที่เพิ่มขึ้นทั่วโลก ซึ่งทำลายความหวังที่ว่าวิกฤตโรคระบาดกำลังคลี่คลายลง
ดัชนี FTSE 100 ตลาดหุ้นลอนดอนปิดที่ 5,677.73 จุด ลดลง 26.72 จุด หรือ -0.47%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (8 เม.ย.) ขานรับการคาดการณ์ที่ว่า กลุ่มประเทศผู้ผลิตน้ำมันจะสามารถบรรลุข้อตกลงในการปรับลดกำลังการผลิตในการประชุมวันนี้ นอกจากนี้ สัญญาน้ำมันดิบยังได้ปัจจัยหนุนหลังจากสำนักงานสารสนเทศด้านการพลังงานของรัฐบาลสหรัฐ (EIA) ระบุว่า การผลิตน้ำมันดิบของสหรัฐปรับตัวลดลงในสัปดาห์ที่แล้ว
สัญญาน้ำมันดิบ WTI ส่งมอบเดือนพ.ค. เพิ่มขึ้น 1.46 ดอลลาร์ หรือ 6.2% ปิดที่ 25.09 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย. เพิ่มขึ้น 97 เซนต์ หรือ 3% ปิดที่ 32.84 ดอลลาร์/บาร์เรล
 
สัญญาทองคำตลาดนิวยอร์กปิดขยับขึ้นเล็กน้อยเมื่อคืนนี้ (8 เม.ย.) ขณะที่นักลงทุนยังคงจับตาสถานการณ์การแพร่ระบาดของไวรัสโควิด-19 และรายงานการประชุมประจำเดือนมี.ค.ของธนาคารกลางสหรัฐ (เฟด) โดยตลาดทองคำนิวยอร์กปิดทำการซื้อขายก่อนที่คณะกรรมการเฟดจะเผยแพร่รายงานการประชุมดังกล่าว
สัญญาทองคำตลาด COMEX (Commodity Exchange) ส่งมอบเดือนมิ.ย. เพิ่มขึ้น 60 เซนต์ หรือ 0.04% ปิดที่ 1,684.3 ดอลลาร์/ออนซ์
สัญญาโลหะเงินส่งมอบเดือนพ.ค. ลดลง 27.5 เซนต์ หรือ 1.78% ปิดที่ 15.205 ดอลลาร์/ออนซ์
สัญญาพลาตินัมส่งมอบเดือนก.ค. ร่วงลง 11.4 ดอลลาร์ หรือ 1.53% ปิดที่ 733.6 ดอลลาร์/ออนซ์
สัญญาพัลลาเดียมส่งมอบเดือนมิ.ย. เพิ่มขึ้น 90 เซนต์ หรือ 0.04% ปิดที่ 2,095.20 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆในการซื้อขายที่ตลาดปริวรรตเงินตรานิวยอร์กเมื่อคืนนี้ (8 เม.ย.) ขณะที่นักลงทุนยังคงจับตาสถานการณ์การแพร่ระบาดของโควิด-19 อย่างใกล้ชิด รวมทั้งรอดูรายงานข้อมูลเศรษฐกิจของสหรัฐในสัปดาห์นี้ โดยเฉพาะอย่างยิ่ง ดัชนีราคาผู้บริโภค (CPI) เดือนมี.ค.
ดอลลาร์แข็งค่าเมื่อเทียบกับฟรังก์สวิส ที่ระดับ 0.9712 ฟรังก์ จากระดับ 0.9690 ฟรังก์ และแข็งค่าเมื่อเทียบกับดอลลาร์แคนาดา ที่ระดับ 1.4039 ดอลลาร์แคนาดา จากระดับ 1.3992 ดอลลาร์แคนาดา แต่หากเทียบกับเงินเยน ดอลลาร์อ่อนค่าลงแตะที่ระดับ 108.81 เยน จากระดับ 108.86 เยน
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0861 ดอลลาร์ จากระดับ 1.0902 ดอลลาร์ ขณะที่เงินปอนด์แข็งค่าขึ้นแตะที่ระดับ 1.2392 ดอลลาร์ จากระดับ 1.2338 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.6235 ดอลลาร์สหรัฐ จากระดับ 0.6195 ดอลลาร์สหรัฐ